**Profesor Elektrotehničkog fakulteta u Beogradu Dražen Drašković: Moramo biti spremni da učimo i da se borimo cijeloga života**

Profesor Elektrotehničkog fakulteta u Beogradu, dr Dražen Drašković, bio je jedan od učesnika naučnog skupa „Dani dijaspore i prijatelja Crne Gore“ i svojim znanjem pružio doprinos približavajući publici nauku i njene draži.

On je u dosadašnjoj petnaestogodišnjoj karijeri učestvovao u više od 70 različitih projekata u oblasti razvoja softvera i informacionih tehnologija.

**Za uspjeh u nauci potrebna „4K formula“**

Profesor dr Dražen Drašković naglašava da je za uspjeh u nauci potrebna ,,4K formula“-komunikativnost, kolaborativnost, kreativnost i kritičko mišljenje. ,,Komunikativnost je značajna zbog umrežavanja. Takođe, kolaboracija je veoma važna zato što u nauci osoba ne može ništa samostalno da uradi, iza svakog većeg proizvoda današnjice stoji čitav tim ljudi. Kreativnost razvija nove ideje, a kritičko mišljenje je neophodno zbog distance od subjektivnosti“, objašnjava profesor.

Zato je dobro, kako kaže on, da mladi uvijek imaju nekog mentora koji će im postavljati kreativna pitanja, davati sugestije i navoditi ih da razmišljaju.

Drašković dodaje da ovo nisu sve vještine koje su neophodne u istraživačkom radu, ali jesu one glavne.

**Opstanak nauke**

Da bi se nekoj oblasti obezbjedio opstanak, potrebni su mladi ljudi koji će tu oblast odabrati i krenuti putem istraživanja i traganja za nečim novim.

,,U oblastima kao što su softversko inženjerstvo, vještačka inteligencija ili analiza podataka, industrija se posljednjih godina razvila, plate su porasle, pa mladi ljudi najčešće već pri kraju osnovnih studija odluče da odu u industriji, ne razmišljajući da postoji i ovaj drugi put, ka nauci“, otkriva profesor dr Dražen Drašković.

Sagovornik govori da je ključna uloga ona koju imaju profesori i mentori još na osnovnim studijama, a to je da zainteresuju mlade da se bave naukom, kroz kreativne projekte, manjeg obima, koje bi mladi radili već tokom studija. Kako navodi Drašković, njega je pri kraju studija jedan profesor zainteresovao za nauku govoreći mu da ako ode u industriju, teško će se vratiti naučnom radu, a da će kroz naučni rad uvijek imati i saradnju sa industrijom. On sumira da je njegov profesor bio u pravu i time mladima šalje poruku da je bavljenjem naukom zaista važno i lijepo za cjelokupno društvo.

**Motivisanje mladih**

Profesor dr Dražen Drašković je, uvidjevši koliko je važan značaj profesorskog poziva, odlučio da svojim studentkinjama i studentima pruži motivaciju i pobudi zainteresovanost za nauku. ,,Osim kroz nastavu, gde studentkinjama i studentima dajem interesantne projekte i domaće zadatke, volim da učestvujem u studentskim projektima gde držim dodatna predavanja iz savremenih tema, radionice ili pomažem u organizaciji takmičenja/hakatona”, saopštava Drašković.

On napominje da mladima uvijek kaže da sebi postavljaju visoke ciljeve i da teže da ih postignu. ,,Kako Nikola Tesla reče ,Čovjek je rođen da radi, da trpi i da se bori. Ko tako ne čini, mora propasti’, jer, tehnologije se brzo mijenjaju i moramo biti spremni da učimo i da se borimo cijeloga života“, poentira Drašković.

**Balans između predavača i naučnika**

Kako profesor dr Dražen Drašković objašnjava, balans između predavanja na Elektrotehničkom fakultetu u Beogradu i istraživačkog rada u domenu nauke uvijek mora da se pronađe, jer je posao univerzitetskog profesora da bude i dobar predavač (edukator) i naučnik (istraživač). ,,U nekim nedjeljama tokom semestra se više posvetim studentkinjama i studentima i nastavi na osnovnim i master studijama, jer nam je prioritet da imamo dobru školu, što dokazujemo velikim brojem kvalitetnih inženjerki i inženjera koje školujemo, i koji nam dolaze u Beograd iz cijelog regiona, a sa druge strane, tokom zimskog i dužeg letnjeg raspusta, više se posvetimo istraživačkom radu i saradnji sa doktorandima“, kaže Drašković.

Na kraju, on ističe da IT industrija ne razumije da ukoliko sve najbolje diplomce i studente uzme za sebe, u obrazovnom sistemu neće biti dovoljno stručnjaka koji će sjutra školovati nove kadrove.

**Vještačka inteligencija**

Vještačka inteligencija postaje sve češće predmet razgovora, istraživanja i analiziranja.

Vještačka inteligencija je, kako govori Drašković, danas veoma važna, najviše zbog toga što je u proteklih deset ili dvadeset godina bio potreban osnovni rad na računaru i računarska pismenost, a za sadašnje vrijeme potrebno je neko znanje o primjeni vještačke inteligencije. ,,Danas nema industrijskog postrojenja, fabrike u prehrambenoj, hemijskoj ili nekoj trećoj industriji, veće medicinske ustanove, poljoprivrednog dobra, banke ili osiguravajućeg društva, univerziteta, ili neke druge institucije, koja ne analizira podatke i primjenjuje modele mašinskog učenja za prediktivnu analizu, ili neku drugu tehniku vještačke inteligencije“, ukazuje on.

Prema njegovim riječima, ono što plaši ljude jeste strah da će ona postati pametnija od čovjeka, ali, ukoliko je pametno ,,nadgledano“ koristimo, do toga neće sigurno doći. Profesor dr Dražen Drašković smatra da primjena vještačke inteligencije u Crnoj Gori i u regionu može biti mnogo veća, odnosno da njenom primjenom možemo poboljšati kvalitet života građana i olakšati im njihove poslovne aktivnosti.

**,,Horizon“ projekat**

Drašković od svih projekata izdvaja prvi evropski Horizon projekat kojim koordiniše ispred konzorcijuma više evropskih istraživačkih institucija ,,European federation od data driven innovation hubs“. ,,Projekat se orijentiše na analizu velikih podataka, a imao je za cilj da napravi evropsku mrežu institucija koje rade u oblasti podataka i vještačke inteligencije i da formira novu laboratoriju za analizu podataka i primenu vještačke inteligencije, u okviru Elektrotehničkog fakulteta u Beogradu, gdje sam zaposlen, u zvanju vanrednog profesora“, priča on.

Profesor saopštava da je kroz taj projekat svake godine, zajedno sa timom svojih saradnika, učestvovao u većem broju naučnih eksperimenata nad velikim podacima različitih malih i srednjih preduzeća, zatim, radio sa inostranim partnerima na primeni vještačke inteligencije u medicini i rehabilitaciji, te na digitalnoj transformaciji različitih fabrika i industrijskih postrojenja.

**Pisanje za računarski časopis**

,,PC Press“ je časopis o računarstvu koji pokušava da odgovori na pitanja vezana za tržište, programiranje, hardver, softver, informacionu tehnologiju, ukratko, teme su raznovrsne, ali usko vezane za računar.

Za ovaj časopis pisao je i profesor dr Dražen Drašković još u studentskim danima. On ,,PC Press“ opisuje kao jedan od rijetkih časopisa u regionu koji okuplja dobar tim stručnih novinara koji se bave temama iz oblasti IT. ,,Ja volim da analiziram nove softverske proizvode koji se pojave i da dam svoju ocjenu, poredeći ga sa drugim proizvodima“, zaključuje on.